Like før klokken 19.00 lørdag kveld forandret Tromsøs landemerke Ishavskatedralen seg til det franske flaggs farger.

Stein Fredriksen, medierådgiver for Byrådet i Tromsø, forklarer at Tromsø vil vise sin solidaritet med det franske folk.

- Vi vil vise at Tromsø er en solidaritetsby. Folk i Tromsø bryr seg, sier Fredriksen til Nordlys.

Daglig leder i Tromsøysund menighet, Kristian Paulsen, skriver i en pressemelding at Ishavskatedralen skifter farge i sympati med Paris.

- Vi velger å markere grusomhetene i Paris denne helgen fordi vi som Tromsøværinger ikke finner oss i en slik bruk av vold og frykt, opplyser Paulsen.

Alle stilte opp

Folk fra alle de politiske partiene vil i kveld samles i Ishavskatedralen, der det vil bli holdt appell fra ordfører Jarle Aarbakke.

Alle gruppelederne for de ulike partiene representert i kommunestyret stilte opp på dagens markering i Tromsø.

- Dette har ingenting med partipolitikk å gjøre. Det handler om medmenneskelighet, sier Fredriksen.

- Det rammer oss alle

Ordfører Jarle Aarbakke sier til Nordlys at terrorangrepene i Paris er noe som rammer oss alle.

– Jeg sa at vi alle kjenner fortvilelsen og har medfølelse med de som er rammet. Det rammer oss alle, også her i Tromsø. Vi har franske venner som bor og lever med oss, sier ordføreren.

- Så fant jeg grunn til å sitere fra en av Winston Churchills taler under andre verdenskrig: "Theres nothing to fear, but fear itself".

LES OGSÅ: – Det beste stedet å være på en dag som dette